नेपालको जापान भ्रमण टुंगियो
नेपाली राष्ट्रिय फुटबल टोली शनिबार जे–वान लिग क्लब भिसेल कोबेको यू–१८ टोलीसँग ४–२ ले पराजित भएको छ । एएफसी एसियन कपको छनोट चरणको तयारीलाई जापान पुगेको नेपाली टोलीले पाँच मैत्रीपूर्ण खेल खेलेको थियो । 
काठमाडौं — नेपाली राष्ट्रिय फुटबल टोली शनिबार जे–वान लिग क्लब भिसेल कोबेको यू–१८ टोलीसँग ४–२ ले पराजित भएको छ । एएफसी एसियन कपको छनोट चरणको तयारीलाई जापान पुगेको नेपाली टोलीले पाँच मैत्रीपूर्ण खेल खेलेको थियो । त्यसमा तीन हार भोग्दै नेपालले जापान यात्रा टुंग्याएको छ । कोबेमा शनिबार पहिलो हाफको ३५ औं मिनेटमा गोल खाएपछि नेपाली टोली मध्यान्तरसम्म १–० ले पछि परेको थियो । दोस्रो हाफ (६० औं मिनेट) को तीन मिनेट अन्तरमा दुई गोल खाएपछि नेपाल फराकिलो हारतर्फ उन्मुख देखिएको थियो । तर ६७ औं मिनेटमा विमल घर्तीमगरले गोल गर्दै अन्तर घटाएका थिए । त्यस्तै ७७ औं मिनेटमा भरत खवासले अर्को गोल थपेर नेपालको खेलमा फर्कने आशा जगाएका थिए । कोबे टिमबाट पुन: ८५ औं मिनेटमा गोल भएपछि नेपालको हार निश्चित भयो ।पहिलो खेलमा गाम्बा ओसाका यू–२३ सँग १–१ को बराबरी खेलेको नेपालले दोस्रोमा कोन्साई गाकुनलाई २–१ ले हराएको थियो । नेपालले पछिल्ला तीन खेलमा भने खराब प्रदर्शन गर्दै कुल १५ गोल खायो । बिहीबार एमिती स्पोर्ट्स क्लबसँग ५–० ले हारेको नेपाल शुक्रबार हनान विश्वविद्यालयसँगको खेल ६–० ले गुमाएको थियो । नेपालले एएफसी एसियन कप छनोटमा ताजकिस्तानसँग खेल्नेछ ।